Darko Tipurić
Darko Tipurić jest redovni profesor u trajnom zvanju na Ekonomskom fakultetu Univerziteta u Zagrebu. Šef je Katedre za organizaciju i menadžment i voditelj dva specijalistička postdiplomska studija („MBA – poslovno upravljanje“ i „Strategija i korporativno upravljanje“. Rođen je 8. marta 1966. godine u Sarajevu gdje je diplomirao i magistrirao na Ekonomskom fakultetu. U mladosti je svirao gitaru i bas-gitaru u sarajevskim rock grupama ("Bombaj štampa", "Blitz", "Ulična Garda" i dr.). Tokom svoje univerzitetske karijere bio je prodekan, zamjenik dekana i dekan Ekonomskog fakulteta, član Matičnog odbora za društvene nauke – polje ekonomije i niza drugih odbora i komisija. Gostujući je profesor na više univerziteta u Hrvatskoj i Evropi. Objavio je 18 knjiga kao autor i urednik, te oko 200 naučnih i stručnih radova iz područja strateškog menadžmenta, poslovnog odlučivanja i korporativnog upravljanja u zemlji i inostranstvu. Njegove knjige "Korporativno upravljanje u Hrvatskoj" i "Iluzija strategije - razotkrivanje socijalno konstruirane zbilje poduzeća" znatno su utjecale na razvoj tih disciplina. Predsjednik je programskog odbora međunarodne naučne OFEL konferencije i član programskih i uređivačkih odbora nekoliko međunarodnih naučnih konferencija i časopisa. Dobitnik je više uglednih nagrada za svoj istraživački i nastavni rad. Osim univerzitetske karijere, savjetnik je brojnih hrvatskih i inostranih preduzeća i drugih institucija, te aktivno učestvuje na projektima razvoja poduzetništva, menadžmenta i korporativnog upravljanja u tranzicijskim zemljama. Ujedno je i počasni predsjednik Hrvatskog udruženja članova nadzornih i upravnih odbora (CID) i vrši dužnosti u Evropskoj konfederaciji udruženja direktora (ecoDa). Član je Glavnog odbora Hrvatskog društva ekonomista (HDE). Osnivač je i član akademske mreže za razvoj korporativnog upravljanja u zemljama Jugoistočne Evrope (SEECGAN), te brojnih drugih stručnih i naučnih društava/udruženja. Jedan je od osnivača i član Rotary kluba Zagreb Medveščak. Guverner je Rotary Distrikta 1913 Hrvatska za 2018/19. godinu.